
Despre pareidolia auditivă 
ca fenomen psihoacustic 


Tom Brânduș 


Principiul de bază al existenței sunetului este acela că 
are nevoie de un receptor pentru ca el să fiinteze. În caz contrar 
- în absenţa unui receptor (noi) - sunetul există numai sub 
forma de vibraţie. Urechile captează aceste vibrații, pe care le 
transmit către creier, iar de aici, conștiința noastră alocă acestor 
impulsuri o infinitate de semnificaţii specifice, fie ele de natură 
utilitară, estetică sau comunicationala. În cadrul acestui proces 
subiectiv de traducere a impulsurilor sonore, deseori se 
strecoară unele erori de percepţie (sau de evaluare a datelor), 
care se datorează unei palete vaste de mecanisme psihologice. 
Însă tot la acest nivel de traducere a informaţiilor apar câteva 
fenomene — voluntare sau involuntare — cu care creierul își 
mapează realitatea cu ajutorul unor modele prestabilite, formate 
din experiențe anterioare ce sunt stocate în memoria 
individuală. 

În ce privește coordonata temporală, urechea umană se 
comportă ca un sampler sonor, fiind apt să capteze un număr 
impresionant de fonograme (eșantioane) în cadrul unei 
secunde. Din punctul de vedere al interpretării cognitive, nu se 
pune problema ca organul auditiv uman (de la ureche până la 
creier) să poată procesa integral și conștient un flux de 
informaţie audio complex, această cantitate de informaţie fiind 
enormă pentru puterea de procesare a creierului, dar, din acest 
flux de date, creierul își va extrage și va analiza acele 
esantioane care au relevanţă pentru monitorizarea realității. 
Astfel, din punctul de vedere al coordonatei temporale, se poate 
concluziona că cele două funcţii ale organului auditiv 

determinante pentru interpretarea informaţiilor auditive dintr-un 
astfel de flux sunt extrapolarea și filtrarea. Principiile care asistă 
la aplicarea acestor două procese sunt de natură subiectivă. 
Rezultatul percepţiei realităţii înconjurătoare este diferit și unic, 
în concordanţă cu specificul și bagajul cultural al fiecărui individ 
(sau al unei comunităţi căreia acesta îi este apartenent). 

Aceste două procese - extrapolarea și filtrarea - sunt pe 
cât de complexe, pe atât de imperfecte. Din fluxul abundent de 
informaţie, creierul va repera în primă instanţă informaţiile pe 
care le regăsește în baza sa de date, compusă din experiențe 
asimilate anterior. Acest proces de alocare a corespondentelor 
se realizează printr-un efort cerebral relativ redus și la nivel 
predominant subconștient. Aflat într-un mediu familiar, individul 
va fi înconjurat de elemente audio-vizuale deja stocate în baza 
sa de date, iar procesele de orientare și de recunoaștere se vor 
face relativ facil, fără o prea mare solicitare cerebrală. Cu cât 
mediul înconjurător este populat cu elemente și evenimente noi 
— așadar nestocate în memoria individului — procesele 
cerebrale se accelerează, astfel încât, în raport cu capacitatea 
fiecărui individ de a opera aceste procese, vor apărea elemente 
noi care vor fi întâi definite, iar apoi stocate în baza de date. Cu 
cât informaţia este mai vastă, cu atât procesele cerebrale sunt 
mai accelerate și din ce în ce mai puţin exhaustive. Atunci când 
capacitatea de scanare a mediului este depășită, creierul 
începe să compromită din acurateţea acestei analize, și astfel 
se creează cadrul în care pot apărea erori de percepţie sau de 
interpretare. 

Aceste două procese angajate în gestionarea informaţiei 
— extrapolarea și filtrarea — nu se aplică numai pe coordonata 
temporală. În funcţie de caracteristicile materialului auditiv 
înconjurător, creierul apelează la unul dintre procese pentru a 
interpreta realitatea în informaţii relevante pentru individ. Astfel, 
în cazul în care cantitatea de informaţie din planul sonor este 
una densă, creierul va filtra elementele importante, neglijându- 
le pe cele considerate redundante, iar dacă informaţia este una 
săracă va căuta să o suplinească cu modele stocate în 
memorie. În cele mai multe cazuri, extrapolarea este un 

procedeu eficient în evaluarea realităţii, însă de la un anumit 
punct el va degenera în fenomenul de pareidolie. 

Cea mai comună formă de pareidolie este cea a 
recunoașterii de fete umane în conturul a diverse obiecte. Studii 
neurologice arată că omul are o acuitate deosebită pentru 
depistarea și procesarea mimicii feţei umane, fiind o coordonată 
vitală pentru o funcţionare socială eficientă și bazându-se pe o 
arhitectură neuronală deosebit de complexă în realizarea 
acestor procese. În mod similar, conform studiului realizat încă 
din anul 1933 de către cercetătorii acusticieni Harvey Fletcher 
și Wilden Munson, urechea umană prezintă cea mai mare 
sensibilitate în zona de frecvenţe corespondentă vorbirii, sau în 
general a vocii umane (1000-4000Hz). Este evident faptul ca 
de-a lungul evoluţiei omului, aceste caracteristici au fost 
rafinate în special pentru a întâmpina necesităţile sociale ale 
speciei. Astfel, în cazul vorbirii, urechea umană distinge cu 
multă ușurință diferenţa dintre vocea masculină și cea feminină, 
cu toate că ele se află în mod normal la o distanţă scalabilă 
muzical de numai trei-patru semitonuri. În mod similar, în 
recunoașterea si percepţia feței umane, suntem apți de a 
observa cu ușurință modificări foarte nuantate ale mimicii, dar 
care fizic, sunt reprezentate de mișcări milimetrice ale 
mușchilor faciali. 

Fiind guvernat de această tendinţă a analizei similaritatii 
reprezentative, creierul uman va găsi similitudini cu infinit de 
multe forme și modele stocate în memoria sa. Astfel, dacă luăm 
ca exemplu pictura naivă sau cea poantilistă, se poate observa 
că în arta vizuală formele abstracte capătă rapid un înţeles 
datorită aceastei înclinații a creierului către pareidolie, fenomen 
ce îl ajută pe creator să își expună mai facil semantica lucrării, 
dând posibilitatea exprimării mesajului mai degrabă prin trimiteri 
vizuale spre resursele din baza de date a publicului, decât prin 
detalierea deosebit de minuțioasă a materialului vizual propus. 

În domeniul audio, un exemplu elocvent apartenent 
celor două procese mai-sus amintite (extrapolarea și filtrarea) îl 
constituie sistemul de reducere a datelor după criterii psiho- 
acustice, utilizat în codarea informației fișierelor audio digitale 
de tip mp3, wmv, sau flac. Aceste fișiere utilizează algoritmi 

inteligenţi si flexibili care se sprijină pe o serie de caracteristici — 
dintre care unele chiar bizare — ale urechii umane și a traducerii 
undelor sonore de către creier, pentru a comprima la un raport 
de aproximativ 1000% cantitatea de informaţie digitală 
necesară unui fișier tradițional (cu conţinut audio scanat cu 
algoritmi de tip linear). Scopul unic al acestei codări perceptive 
este acela de reducere a cantităţii de date. Cele mai banale 
metode pentru a obține reducerea datelor este micșorarea 
frecvenţei de esantionare (codarea nu mai notează frecvențele 
înalte) si nivelarea „adâncimii” sunetului — poziţia verticală a 
formei de undă este exprimată folosind un număr mult mai mic 
de valori. Codarea perceptiva, însă, constituie o variantă infinit 
mai elegantă și mai eficientă de a reduce datele. Aceasta va 
analiza frecvenţa si amplitudinea unui material sonor și le va 
compara cu un model de percepţie al auzului uman. Cu ajutorul 
acestei comparații, codarea va elimina materialul auditiv 
redundant din punct de vedere statistic și va nota numai 
informaţia importantă în noul fișier. Spre deosebire de fișierul cu 
scanare lineară, care alocă un număr constant și foarte mare 
de biţi pentru fiecare secundă de material audio notat, codarea 
perceptivă alocă un număr variabili de biţi, în concordanţă cu 
încărcătura de informaţie psihoacustică relevantă din respectiva 
secundă a materialului. 

În linii mari, auzul uman este guvernat de principiul 
entropiei perceptive. Chiar dacă urechea înregistrează o 
cantitate mai diversificată de informaţii, creierul traduce doar o 
parte din ele, pe cele evidente și/sau importante. Astfel, 
codarea perceptiva poate elimina elementele cu entropie 
redusă, fără a periclita substantial informaţia importantă. În 
domeniul digital, codarea perceptivă va utiliza o cantitate 
variabilă de biţi în funcţie de cantitatea de informaţie specifică a 
fiecărui eșantion de timp, analizând respectivele eșantioane 
după principii psihoacustice. Folosind algoritmi inteligenţi, 
codarea va elimina numai informaţia irelevantă pentru creier, 
astfel încât reducerea informaţiei să fie inaudibilă. Cu alte 
cuvinte, acest tip de codare perceptivă nu reprezintă o oglindă 
fidelă a materialului auditiv enunțat initial, ci mai degrabă o 

hartă acustică, ce poate fi înțeleasă apelând la unele modele 
(esantioane) stocate în baza de date a memoriei ascultătorului. 
Se poate afirma că, în esenţă, întreaga experienţă pe 
care o trăim când auzim muzică este una de natură pur 
subiectivă. În acest sens, pareidolia reprezintă tendinţa 
creierului uman de a interpreta (redefini) un stimul aleatoriu sau 
nedeterminat ca fiind o informatie familiară pentru receptor - 
cum ar fi recunoașterea de forme de chipuri umane în forma 
norilor, sau identificarea de cuvinte familiare dar inexistente de 
facto în versurile unor piese muzicale. Cu toţii am experimentat 
aceste senzaţii în copilărie. Dacă nu am înţeles versurile unei 
piese muzicale - fiind în altă limbă decât cea cunoscută - am 
putut să găsim (să reconstruim) câteodată pasaje întregi 
cărora le atribuiam cuvinte din limba maternă. În universul 
auditiv, acest fenomen este cunoscut și sub denumirea de 
apofenie, care în continuare poate conduce la sindromul urechii 
muzicale. În unele forme severe (clinice), acest sindrom devine 
însă halucinație. În această situaţie se află unele persoane cu 
vârstă înaintată sau persoanele care suferă de pierderea 
auzului. Fără a fi în stadiu iniţial o condiţie psihiatrică, varianta 
avansată a acestor tipuri de sindroame este mai ușor de 
explicat prin prisma psihoacusticii: în lipsa unor stimuli sonori 
proveniţi în mod normal de la urechi, creierul va încerca să 
umple acest gol informaţional cu alte date provenite din 
experiențele personale acumulate în memoria de lungă durată. 
Persoanele care suferă de acest sindrom acuză faptul că aud 
piese muzicale pe care nu le-au auzit de o perioadă de timp 
îndelungată, discursuri marcante, sau și mai înspăimântător - 
cuvântări de natură religioasă. Dacă luăm exemplul unei 
persoane care pe parcursul vieţii a fost prezentă în mod 
frecvent la slujbe religioase, aceasta va avea automat 
înmagazinate în memoria de lungă durată fragmente din Biblie 
sau din discursul preoților, mai cu seamă dacă acestea se 
repetau de la o slujbă la alta. Este lesne de imaginat că atunci 
când creierul va încerca să recreeze un fundal sonor în lipsa 
unor stimuli din prezent (care ar fi trebuit să vină de la aparatul 
auditiv), va accesa amintirile cele mai pregnante din memoria 
de lungă durată a subiectului. Din nefericire, nu în toate cazurile 

explicaţia logică a acestui sindrom este acceptată de persoana 
în cauză și astfel starea sa se va inrautati, devenind în cele din 
urmă un caz psihiatric. 

Sindromul urechii muzicale - în condiţiile unui auz 
sănătos - se remarcă prin faptul că la nivelul cortexului auditiv 
zgomotele de natură non-muzicală sunt traduse în sunete 
muzicale. Acesta se manifestă în cazul majorității persoanelor 
care deţin un aparat auditiv competent și nu reprezintă 
nicidecum o halucinație. Așa cum în domeniul vizual putem 
asemui, de exemplu, forma volanului unei mașini cu o fata 
umană, la fel putem asemui în domeniul audio bâzâitul 
motorului frigiderului cu sunetul muzical al unui contrafagot. 
Aceste confuzii sunt în proporție de 99% hilare, ceea ce din 
punct de vedere psihologic sunt o excepție binevenită, pentru 
că, după cum ştim fiecare dintre noi, a fi victima unei iluzii nu 
este neapărat un lucru plăcut. Apofenia se datorează 
caracteristicii creierului uman de a recunoaște modele. Cu alte 
cuvinte, creierul caută o noimă în toate datele senzoriale pe 
care recepționează. Chiar dacă modelul propus pe cale 
senzorială nu este identic cu cel stocat în memorie, creierul va 
extrapola si va accepta similitudinea între modelul primit și cel 
stocat. Inteligibilitatea vorbirii este ea însăși o formă ușoară de 
pareidolie. Să ne imaginăm că în banca de date lingvistice 
stocate de creier avem un cuvânt pe care l-am auzit rostit de un 
vorbitor nativ și l-am fixat ca atare. Atunci când vom auzi 
respectivul cuvânt rostit de către un străin, stâlcit și cu accent 
neconform, creierul va extrapola și va putea recunoaște 
cuvântul iniţial, chiar dacă de fapt unda sonoră nu seamănă cu 
modelul stocat de creier nici măcar în proporţie de 20%. 

Cele mai frecvente iluzii sonore datorate sindromului 
urechii muzicale apar în mod involuntar și de cele mai multe ori 
în contact cu unele aparate care produc zgomote ciclice — 
aparatul de aer condiţionat, ventilatorul și frigiderul sunt în mod 
statistic „starurile” promovate de sindromul urechii muzicale. În 
sens opus, cercetătorii au creat (sau au găsit uneori 
întâmplător) sunete non verbale care nu numai că sunt traduse 
de creier în cuvinte, ci chiar pot cuprinde mai multe înţelesuri în 
funcţie de experienţele personale ale fiecărui ascultător. 

Aceste cuvinte „venite de nicăieri”, traduse de creier 
dintr-o informatie non-verbală poartă numele de cuvinte 
fantomă. Un exemplu binecunoscut de cuvinte fantomă este 
cazul Laurel versus Yanni. În 2018, Cloe Feldman - vlogger și 
influencer pe rețeaua Twitter, a postat un clip audio de patru 
secunde si a întrebat publicul: „Voi ce auziti? Laurel sau 
Yanni?' Într-adevăr, clipul pare să conţină ambele nume, 
suprapuse. ,Laure! se aude pe frecvențele grave, în timp ce 
„Yanni' se aude în acut. Această dezbatere a făcut ocolul 
internetului, clipul a fost ascultat de câteva zeci de milioane de 
utilizatori, iar rezultatul este în continuare unul neclar. Jumătate 
din audienţă aude un nume, iar cealaltă jumătate pe cel de-al 
doilea. La o analiză a formei de undă, specialiștii au observat 
specificul literei L și a literei R, concluzionând că răspunsul real 
este „Laurer. Totuși, creatorul acestui clip audio a suprapus pe 
frecvențele înalte și numele „Yann, acesta fiind mai ușor de 
reperat de către persoanele care au o acuitate mai dezvoltată 
pentru frecvențele înalte. Acest război al percepţiei continuă, iar 
utilizatorii confirma cu convingere distingerea doar a unuia 
dintre cele două nume. 

Diana Deutsch, cercetătoare proeminentă în domeniul 
psihologiei muzicii și profesor la Universitatea din San Diego s- 
a ocupat de studiul percepției sunetelor fantomă și a creat mai 
multe exemple. În culegerea ei, clipurile audio sunt mai puţin 
definite din punct de vedere verbal, iar asta serveşte creierului 
fiecărui ascultător să se bucure de o libertate mai mare pentru 
interpretarea verbală. Pentru maximizarea variantelor de 
răspuns, majoritatea exemplelor Dianei Deutsch sunt formate 
din două perechi de câte două sunete, în registre diferite și 
redate pe canale diferite în buclă. Suprapunerea lor temporală 
este gândită astfel încât prima silabă a „cuvântului de pe 
canalul stâng să fie suprapusă cu cea de-a doua silabă de pe 
canalul drept. Această suprapunere va crea în spaţiul dintre 
incintele acustice și urechile receptorului o serie de alte 
interferenţe, care pot da naștere la noi cuvinte traduse de 
creier. Notabil este faptul că în cazul exemplelor Dianei 
Deutsch, rolul determinant pentru apariţia iluziei sonore este 
redarea în buclă a materialului sonor. Dacă în primele secunde 

de audiție auzim niște sunete fără noimă, mai târziu sunetele 
încep să se metamorfozeze în cuvinte - cel mai frecvent din 
vocabularul limbii noastre materne. Mai mult, atâta timp cât nu 
acordă un sens sunetelor la începutul auditiei, ascultătorul trece 
printr-o stare moderată de angoasă, iar la momentul în care 
creierul său atribuie sunetelor cuvinte din vocabularul propriu, 
se instalează o stare de relaxare. În decursul studiilor sale pe 
mai multe categorii sociale și de vârstă, Diana Deutsch a ajuns 
la concluzia ca, de cele mai multe ori creierul subiecților testati 
investeste sunetele receptate din test cu cuvinte ce reprezintă 
un ecou al cotidianului vieţii personale: dacă de exemplu o 
persoană este la dietă când aude aceste teste, s-a întâmplat ca 
primele cuvinte pe care să le audă să fie: „low-fat-low-fat” ori 
„diet-coke-diet-coke”. Mai mult, subiecţii de gen feminin au auzit 
mai des cuvântul „iubire”, în timp ce subiecţii masculini au auzit 
cuvinte cu sens sexual explicit. Diana Deutsch a concluzionat 
că aceste experimente pot reprezenta varianta auditivă a 
testului Rorschach’ si chiar — afirmă autoarea — în majoritatea 
cazurilor ele sunt mai concludente. 

Un studiu recent realizat cu un eșantion de șaisprezece 
subiecţi a demonstrat că existența și intensitatea pareidoliei 
auditive sunt puternic influențate de personalitatea și în special 
de temperamentul fiecărui ascultător. Cei șaisprezece subiecți 
au fost selectaţi astfel încât să întrunească ponderi egale în 
cadrul criteriului de comunicare de natură concretă sau 
abstractă. Analiza predispozitiei către pareidolie a celor două 
categorii a fost realizată cu ajutorul a două exemple: primul 
exemplu a presupus recunoașterea unor cuvinte în limba 
maternă a subiecţilor într-un material audio expus într-o limbă 
total necunoscută acestora, iar cel de-al doilea exemplu a 
provenit din catalogul cu exemple audio de cuvinte-fantomă 
propus de cercetătoarea Diana Deutsch. 


1 Testul Rorschach este un test psihologic inventat de cercetătorul 
elveţian Hermann Rorschach, prin care unui subiect i se prezintă un 
desen abstract, pe care trebuie să-l descrie. Rezultatul este ulterior 
analizat după o serie de principii, iar în urma analizei se compune 
profilul psihologic al subiectului. 

În cadrul primului exemplu, numărul de cuvinte în limba 
maternă captate de imaginaţia celor cu un temperament 
predominant abstract a fost mult mai generos. Dintr-un material 
audio de patruzeci de secunde recitat în respectiva limbă 
străină (ce nu face parte din limbile de circulaţie internaţională), 
aceștia au raportat existența a nu mai puţin de douăzeci și opt 
de cuvinte distincte, sau a unor structuri idiomatice formate din 
două cuvinte în limba maternă. Cei din cealaltă categorie au 
raportat cumulat numai opt cuvinte, iar dintre aceștia, trei 
subiecţi nu au raportat nici măcar un singur cuvânt. Calculul 
procentual pentru producerea fenomenului pareidoliei în acest 
exemplu arată că cei guvernati de un temperament abstract au 
determinat 78% din manifestari fata de cele 22% ale celor cu un 
temperament concret. Din cele douazeci si sapte de cuvinte in 
limba straina existente in versurile prezentate, optsprezece si- 
au gasit un omolog fonetic in limba materna, adica un procent 
de 67%. Această raportare a prezenţei pareidoliei limbii 
materne pentru 67% din textul expus într-o limbă străină 
reprezintă un procent substantial, care depășește orice marjă 
de aleatorism. 

Cel de-al doilea exemplu din cadrul studiului pareidoliei 
auditive, cel al cuvintelor fantomă ale Dianei Deutsch, a 
determinat răspunsuri concludente de la toți participanţii. Desi 
subiecţii nu sunt vorbitori nativi de engleză, iar exemplul auditiv 
este format din câteva silabe indefinite si fără nici o 
însemnătate, cuvintele recompuse la nivel neuronal de către 
participanţi au raportat într-un procent covârșitor (88%) 
existența unor cuvinte în limba engleză, indicând faptul că un 
ecou al accentului englezesc al autorului exemplului s-a păstrat 
în materialul auditiv și a fost reperat ca atare de majoritatea 
subiecţilor. În total subiecții din zona abstractă au auzit 
nouăsprezece cuvinte distincte, iar cei din zona concretă opt. 
Raportul de abundență a pareidoliei pe cele două categorii de 
subiecţi studiate este unul destul de apropiat de rezultatul de la 
exemplul precedent, 70% versus 30%. 

Fata de imaginarea mai anevoioasă a unor cuvinte în 
limba maternă ascunse prin versurile în limba străină din primul 
exemplu, cuvintele fantomă ale Dianei Deutsch au determinat 

rapid și lesne răspunsuri de la cei șaisprezece subiecţi. Ambele 
exemple au generat o serie de rezultate care trasează o linie 
generală despre fenomenul pareidoliei în relaţie cu percepţia 
unei limbi străine. Similar cu manifestările universale ale 
pareidoliei, testul de fata a fost capabil să confirme faptul ca 
atunci când creierul vrea să audă ceva ce nu există, el va 
inventa o modalitate să audă acel ceva ce nu există. De 
asemenea, se poate concluziona că pe măsură ce materialul 
auditiv devine mai abstract, fondul comun al interpretărilor se 
diminuează, făcând loc imaginaţiei să extrapoleze înțelesurile, 
iar acolo unde imaginaţia nu poate suplini înțelesurile, rămân 
spaţii goale, ceea ce reprezintă informaţie auditivă neinteligibilă. 

Auzul uman este construit ca un analizator specializat 
al ambianţei sonore, fiind programat pentru detectarea, filtrarea 
și procesarea unor informaţii auditive personalizate într-o 
manieră foarte precisă, care au legătură atât cu adaptarea la 
mediul înconjurător, cât și cu gestionarea eficientă a 
interacțiunilor sociale. Procesul de filtrare al acestor informaţii 
provenite de la ureche reprezintă stadiul de decodare al 
sunetului cel mai expus apariţiei iluziilor. Procesarea cognitivă 
ulterioară acestui stadiu este la rândul ei influențată, în 
condițiile în care informaţia auditivă ajunge aici gata 
contaminată, de această alterare cauzată de manifestarea unei 
iluzii. Procesele psihoacustice realizate în acest lant al 
percepţiei sunetului survin la nivel preponderent subconștient, 
si spre deosebire de decodificarea informaţiei vizuale — unde 
procesul de alocare al referintelor este mult mai transparent — 
interpretarea informaţiei auditive asimilate are o doză mult mai 
mare de spontaneitate, astfel fiind mult mai puţin probabilă 
posibilitatea unei renegocieri ulterioare pentru stabilirea 
semnificației acesteia. În aceste condiţii, se poate afirma că, 
fata de interpretările din sfera percepției vizuale, manifestarea 
pareidoliei auditive este un fenomen irevocabil și mult mai ferm; 
coeficientul de ambiguitate tinde sa fie mai mare, iar 
modalităţile de explicare ale acestui fenomen sunt mai putin 
edificatoare. 

This study describes some of the phenomena regarding 
auditory perception, both from the point of view of 
psychoacoustics and cognitive interpretation. The two main 
processes that manage the interpretation of audio material 
captured by the human ear — extrapolation and filtering — are 
defined as imperfect and, as a result, they can sometimes 
cause errors of perception. In this respect, pareidolia is defined 
as an extended manifestation of the process of extrapolating 
auditory information in conjunction with various patterns 
previously recorded by the human brain. Two such examples 
have been analyzed here: the first one studies the manner in 
which the human brain establishes correspondent words in the 
native language when hearing a text recited in a totally 
unknown language, and the second analyzes the interpretation 
of a well-known audio material called "phantom words", created 
by psychologist and researcher Diana Deutsch. Preliminary 
conclusions are presented following a survey on the frequency 
and intensity of the manifestation of auditory pareidolia in 
relation to the listener’s personality. 

